Μοναστήρι των Τριών Ιεραρχών

Το Μοναστήρι των Τριών Ιεραρχών (ρουμανικά: Mănăstirea Trei Ierarhi‎‎) είναι μοναστήρι του 17ου αιώνα που βρίσκεται στο Ιάσιο της Ρουμανίας. Περιλαμβάνεται στο Εθνικό Μητρώο Ιστορικών Μνημείων της Ρουμανίας και στον ενδεικτικό κατάλογο Μνημείων Παγκόσμιας Κληρονομιάς της UNESCO. Εδώ, στα τέλη του Φεβρουαρίου του 1821, ο Αλέξανδρος Υψηλάντης, που συντόνισε την Ελληνική Επανάσταση του 1821, εξέδωσε μια διακήρυξη καλώντας όλους τους Έλληνες και τους Χριστιανούς να ξεσηκωθούν κατά των Οθωμανών, ξεκινώντας την επανάσταση. Ιστορία Η εκκλησία ανεγέρθηκε μεταξύ 1637 και 1639, στην πρωτεύουσα της Ηγεμονίας της Μολδαβίας, προς τιμήν των Τριών Αγίων Ιεραρχών της Ανατολικής Ορθοδοξίας και ευλογήθηκε από τον μητροπολίτη Βαρλάαμ. Η εκκλησία των Τριών Ιεραρχών αφιερώθηκε από τον Βασίλε Λούπου στα 20 μοναστήρια του Αγίου Όρους. Δύο μέρες αφότου πέρασε τον ποταμό προύθο ερχόμενος από το Κισινάου, στις 24 Φεβρουαρίου 1821, ο Υψηλάντης εξέδωσε την διακήρυξη "Μάχου υπέρ πίστεως και πατρίδος" στα σκαλοπάτια του μοναστηρίου: (επίλογος) «Ἂς καλέσωμεν λοιπὸν ἐκ νέου, ὦ Ἀνδρεῖοι καὶ μεγαλόψυχοι Ἕλληνες, τὴν ἐλευθερίαν εἰς τὴν κλασικὴν γῆν τῆς Ἑλλάδος! Ἂς συγκροτήσωμεν μάχην μεταξὺ τοῦ Μαραθῶνος καὶ τῶν Θερμοπυλῶν! Ἂς πολεμήσωμεν εἰς τοὺς τάφους τῶν Πατέρων μας, οἱ ὁποῖοι, διὰ νὰ μᾶς αφήσωσιν ελευθέρους, ἐπολέμησαν καὶ ἀπέθανον ἐκεῖ! Τὸ αἷμα τῶν τυράννων εἶναι δεκτὸν εἰς τὴν σκιὰν τοῦ Επαμεινώνδου Θηβαίου, καὶ τοῦ Ἀθηναίου Θρασυβούλου, οἵτινες κατετρόπωσαν τοὺς τριάκοντα τυράννους, εἰς ἐκείνας τοῦ Ἁρμοδίου καὶ Αριστογείτωνος, οἱ ὁποῖοι συνέτριψαν τὸν Πεισιστρατικὸν ζυγόν, εἰς ἐκείνην τοῦ Τιμολέοντος, ὅστις ἀπεκατέστησε τὴν ἐλευθερίαν εἰς τὴν Κόρινθον καὶ τὰς Συρακούσας, μάλιστα εἰς ἐκείνας τοῦ Μιλτιάδου καὶ Θεμιστοκλέους, τοῦ Λεωνίδου καὶ τῶν τριακοσίων, οἵτινες κατέκοψαν τοσάκις τοὺς ἀναριθμήτους στρατοὺς τῶν βαρβάρων Περσῶν, τῶν ὁποίων τοὺς βαρβαροτέρους καὶ ἀνανδροτέρους ἀπογόνους πρόκειται εἰς ἡμᾶς σήμερον, μὲ πολλὰ μικρὸν κόπον, νὰ ἐξαφανίσωμεν ἐξ ὁλοκλήρου. Εἰς τὰ ὅπλα λοιπὸν, φίλοι, ἡ Πατρίς Μᾶς Προσκαλεῖ!» Αρκετές βασιλικές μορφές είναι θαμμένες μέσα στην εκκλησία. Η Τουντόσκα (η πρώτη σύζυγος του Βασίλε Λούπου) και ο Στεφάν, ο γιος τους. Ο πρίγκιπας και λόγιος Δημήτριος Καντεμίρ (1673–1723) και ο Αλέξανδρος Ιωάννης Κούζας (1820-1873), ο πρώτος ηγεμόνας των Ηνωμένων Ηγεμονιών (1859–1866). Παραπομπές Εξωτερικοί σύνδεσμοι Πολυμέσα σχετικά με το θέμα Μοναστήρι των Τριών Ιεραρχών στο Wikimedia Commons (Ρουμανικά) Επίσημος ιστότοπος